钦定古今图书集成/理学汇编/文学典/第198卷 > 又 前人
## 钦定古今图书集成/理学汇编/文学典/第198卷 > 又 前人

某启。近乡僧法舟行，奉状，必达惠州。急足还，辱手教，
且审起居佳胜，感慰交集。宠示诗域《醉乡》二首，格力
益清茂，深欲继作，不惟高韵难攀，又子由及诸相识
皆有书，痛戒作诗，其言甚切，不可不遵用。空被来贶，
但惭汗而已。兄欲写陶体诗，不敢奉违，故写在扬州
日二十首寄上，亦乞不示人也。末由会合日听召音
而已。馀惟万万，若时自重。